Nordjysk Dyreredning blev søndag kaldt ud til Kraghede Sø hvor en ung rottweiler var blevet fundet død. Hunden var skudt og stukket og var pakket ind i et lagen, hvor efter den var skjult under noget vegetation. Hvordan hunden er slået ihjel og hvem der har gjort det, er endnu uvist, men lokalpolitiet i Brønderslev arbejder mandag med sagen. - Vi har snakket med flere vidner og lige nu har vi en mistanke til hvem der kan have gjort det, siger leder af lokalpolitiet Diana Larsen. TV2/Nord har talt med Bo Christensen, der søndag fandt hunden. Han er meget oprørt over fundet. - Det er noget svineri, siger Bo Christensen kontant. - Hvordan kan man gøre sådan noget mod en hund og så efterlade den hvor der kommer familier og børn gående, spørger han videre. Fundet af den døde hund har fået stor bevågenhed på Facebook hvor Sysser Nørholm søndag skrev et opslag med et billede af den døde hund og en hård kritik af Nordjyllands Politi, som efter Sysses Nørholms udsagn ikke mente, sagen kunne være et politianliggende.

Referat:
Død rottweiler efterladt ved sø i Brønderslev.